அந்த வகையில் பல்லாயிரம் ஆண்டுகள் காவிரியை கொண்டு விவசாயம் செய்த தமிழக தமிழர்கள் சுமார்150 ஆண்டுகளுக்குள் இப்படி அணை கட்டி அநீதி செய்யும் கர்நாடக மக்களால் மற்றும் பாராமுகமாக இருக்கும் இந்திய அரசால் தடுக்கப்படுவது கண்டனத்திற்குரியது என்ற கருத்து வலிமையாக முன்வைக்கப்பட்டது. உலகெங்கும் தமிழர்கள் இருந்தாலும் தமிழர்க்கு என்று ஒரு தேசம் இல்லாததால் தான் இந்த நிலை என அனைவரும் வருந்தினார்கள். தமிழ் தேசங்களின் விடியல் தமிழ் மக்களின் உரிமை மீட்பு போராட்டங்கள் என்பனவே இற்றை காலத்தில் தமிழ் மக்களின் போராட்டங்களாக மாறி இருக்கும் உண்மைகளும் எடுத்து சொல்லப்பட்டன. எமக்காக உலகில் எந்த அரசும் பேசாவிட்டாலும் தமிழர்களுக்காக தமிழர்கள் குரல் கொடுப்பார்கள் போராடுவார்கள் என்பதையே இந்த நிகழ்வு எடுத்து காட்டுகின்றது. உணர்வு மிக்க ஒருமித்த தமிழினத்தின் குரலாக ஓங்கி ஒலித்த இந்த கண்டன கூட்டத்தை போல் இவ்வாரம் இன்னொரு நிகழ்வு கனடிய மண்ணில் தமிழக உறவுகளுக்கு ஆதரவாக நிகழ இருக்கின்றது. அந்த வகையில் எதிர் வரும் திங்கட்கிழமை செப்டம்பர் மாதம் 20 ஆம் நாள் தன்னெழுச்சி கொண்ட மக்களால் நீதிக்கான குரலாக கர்நாடகாவில் நிகழ்ந்த தமிழர்க்கு எதிரான வன்முறையை கண்டித்து ரொறன்றோவில் இந்திய துணை தூதரகத்திற்கு முன்பாக நண்பகல் 12 மணி முதல் 2 மணி வரை கண்டன ஆர்ப்பாட்ட நிகழ்வு நடை பெற இருக்கின்றமை குறிப்பிடத்தக்கது. தமிழினம் வலிமையான இனம். அது பொங்கு தமிழாக எழுக தமிழாக உலகெங்கும் வாழும் தமிழ் மக்களை ஒரு குடையின் கீழ் ஒருங்கிணைத்து எழுகை கொண்டு போராடும் காலம் இது. தமிழின் பெயரால் தாக்கப்பட்டோம். தமிழின் பெயரால் ஒன்றிணைவோம்! எங்கு பிறப்பினும் தமிழன் தமிழனே!